钦定古今图书集成/明伦汇编/氏族典/第573卷 > 完颜阿鲁补
## 钦定古今图书集成/明伦汇编/氏族典/第573卷 > 完颜阿鲁补

按《金史阿鲁补传》：“阿鲁补，治诃之子。为人魁伟，多智
略，勇于战，袭辽主，下义州。宗望伐宋，与郭药师战于
白河，宗望命阿鲁补以二谋克先登奋战，赏赉特异。
天会十五年，诏废齐国。明年，特除归德尹，取亳、宿等
州，阿鲁补功最。皇统五年，为行台参知政事，授世袭
猛安，改元帅右监军，婆速路统军，归德军节度使。”其
在汴时，常取官舍材木，构私第于恩州。至是事觉，遂
论死，年五十五。阿鲁补以将家子从征伐，屡立功，历
官有惠爱，得民心。及死，人皆惜之。大定三年，赠仪同
三司。